Eyes Wide Shut (pellicula 1999)

est pellicula dramatica libidinibusque condita a Stanley Kubrick anno 1999 perfecta, quae in Arthuri Schnitzler *Traumnovelle* (1926) posita est. *Eyes Wide Shut* pellicula ultima mansit dispositoris. Utrum permagni aestimanda sit, inter criticos dissensio est.

## Argumentum 
Gulielmus Harford medicus uxorque eius Alicia Novi Eboraci cum filia Helena habitant. In convivio natalicio a Victore Ziegler habito, Gulielmus cum Nicolao Nightingale, condiscipulo medico pristino, qui nunc in professione clavilistae est, iterum coniungitur. Interea, hospes Hungaricus Aliciam seducere conatur, Gulielmus autem ab iuvenum pulchellarum pare adlicitur. Mox tamen lascivia Gulielmi a Victore interrumpitur, nam puella nomine Manda cum Victore coiens superdosin acceperat. Gulielmus in stabilienda Mandae valetudine adiuvat.

Proxima nocte, Gulielmus et Alicia marihuanam fumantes de suis desideriis sermocinantur. Gulielmus infidelitatem Aliciae ignorat confisus mulieres natura fideles esse, sed perturbatur verbis Aliciae confitentis, se de quodam praefecto navali, quem in feriis viderat, somniasse, et praeterea Gulielmum et Helenam propter illum relinquere cogitasse. Gulielmus confusus ad domum cuiusdam aegroti invitatur, ubi filia aegroti Marion eum seducere conatur. Gulielmus autem hanc oblationem abnuit et discedit. 

Gulielmus, dum per urbem vagatur, meretricem nomine Domina convenit. Antequam quidquam fiat, Alicia telephonat. Quam ob rem Gulielmus infectis rebus Dominae solvere et ex eo loco discedere conatur. Postea, Gulielmus in taberna *Jazz* incidit in Nicolaum, qui ei de spectaculo secreto narrat, ubi oculis velatis clavili canere solet, tesseramque ad aditum necessariam revelat. Gulielmus studio excitatus tabernam vestium a domino Milicho administratam visitat vestitum conducturus. In taberna, Milichus filiam suam, adulescentulam nondum vicennium consecutam, duobus comitantibus viris aetate confectis videt, eosque in cubiculo includit, minaturus se vigiles vocaturum.

Gulielmus ad domum a Nicolao indicatam adit tesseraqua data introit. Viros mulieresque omnimodis coniunctim libidines facientes videt, praesertimque tranquillas virorum bene vestitorum cum longis mulieribus nudis saltationes conspicit. Quaedam mulier personata eum sibi cavere admonet, nam in periculo esse videtur. Mox Gulielmus in vestibulum ducitur, ubi magister caerimoniarum tesseram domus postulat. Gulielmus se huius tesserae secundae oblitum esse adfirmat, qua re se externum esse revelatur. Antequam a magistro caerimoniarum puniatur, mulier personata magno vitae suae discrimine salutem ei offert. Gulielmus severe admonitus ut taceat dimittitur.

Gulielmus stupefactus domum reversus Aliciam reperit dormientem cachinnum edentem. Alicia experrecta lacrimans narrat de somnio, in quo Gulielmum irridens cum praefecto navali pluribusque aliis viris concumbit. Postero die, Gulielmus Nicolaum adire conatur, sed certior fit, Nicolaum a duobus viris minacibus raptum esse. Porro, cum vestem reddit, cognoscit Milichum ex prostitutione lucrum facere, nam filia eius servitia sua Gulielmo offert.

Gulielmus, invidia et suspicione consumptus, domum libidinosam iterum visitat, sed ex famulo tristes accipit litteras abire iubentes. Etiam Marionem telephonare conatur, sed sponsus eius respondet. Deinde habitationem Dominae visitat. Ibi Sally, cohabitatrix Dominae, eum cunctanter intromittit, paulisperque amatoris patiens esse videtur, dum de valetudine Dominae hoc aperire convenire putat: Dominam morbo HIV laborare. Vir obscurus Gulielmum discedentem sequitur. 

Gulielmus, cum domum redit, personam quam amiserat in pulvino suo positam invenit. Exinde in lacrimas effusus omnia Aliciae confitetur. Postero die, coniuges Helenam ad emptiones natalicias ducunt. Gulielmus, cum coram sunt, usque veniam petit. Alicia autem ei hortatur, ut accurate mores suos corrigant. Gulielmo "quomodo?" roganti Alicia "futuendo" respondet.

## Distributio partium 
; Partes primariae
* Thomas Cruise hic Gulielmus "Bill" Harford
* Nicole Kidman hic Alicia Harford
; Partes secundariae
* Sydney Pollack hic Victor Ziegler
* Maria Richardson hic Marion Nathanson
* Rade Serbedzia hic Milichus
* Todd Field hic Nicolaus Nightingale
* Vinessa Shaw hic Domina
* Alanus Cumming hic officialis deversorii
* Leelee Sobieski hic filia  Milichi
* Thomas Gibson hic Carolus Thomas
* Julienne Davis hic Manda Curran
* Abigail Good hic femina arcana
* Leon Vitali hic Stola rubra

Categoria:Pelliculae 1999
Categoria:Pelliculae Civitatum Foederatarum
Categoria:Pelliculae Warner Bros.